《席上重遇钱郎》
清代·姚燮

金乌不驻颜，欢心亦何久？神骐骨朽燕台寒，太仆圉人与衰首。

天街谁复屯云车，莹莹春月寻枣花。香枝昔日抱雏燕，咿咿轧轧今啼鸦。

悲歌帘底泪成酒，朔风天外烟盘沙。钱郎弱冠冠群玉，晰面乌鬈秀堪琢。

弱体难禁绮罗重，神光能使冰雪俗。淡疑无影隔筵烛，四壁飞尘变明渌。

城南万柳开华堂，西山入幕明夕阳。当时横管歌伊凉，绕筵抑遏声不扬。

四月沈沈入霉雨，五月六月荷花香。七月衰草飞严霜，牵牛在渚鸿南翔。

断笺有字难成行，朔云如梦空郁苍，今兹对酒欢亦伤。

垂杨春暮复已絮，明日零落委道旁。道旁蘼芜入天碧，照映钱郎好颜色。

东风自持已无力，荏冉韶华尔自惜。我将荡舟走溟渤，安得御尔六铢之佩天孙裳，从我三山访黄石。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。